Mónica Fernández de CERNA reclama regulación da publicidade institucional e trato equitativo aos medios en galego | Cerna
CERNA solicita no Parlamento un Proxecto de Lei que regule a publicidade institucional e outorgar equitativamente as subvencións aos medios polo uso do galego.
O consello de Europa, por medio do Comité de Expertos europeos, acaba de darlle un tirón de orellas á política lingüística da Xunta, o que aparece recollido no relatorio na cuarta rolda de avaliación do cumprimento da Carta europea de linguas minoritarias ou rexionais.
Destacamos deste documento o artigo 11, onde explica que os territorios que subscriben a Carta están obrigados a asegurar a existencia de medios nas linguas propias, audiovisuais e impresos, fomentando e facilitando a súa creación, a formación das e dos profesionais. Isto non acontece dende a chegada de Feijoo ao goberno galego onde as axudas públicas foron drasticamente reducidas provocando o peche de xornais que empregaban o galego. Xornais desaparecidos son: Galicia Hoxe, Xornal de Galicia, De Luns a Venres e A Nosa Terra. Neste momento só queda un xornal semanal integramente en galego que se publica en papel.
É significativo quen recibe as subvencións. No 2015 os Orzamentos da Xunta destinaron aproximadamente 182.000 euros en apoio específico ao uso do galego nos medios de comunicación. Ditas axudas foron a parar na súa maioría aos grandes grupos de comunicación con centos de miles de euros por utilizar, tan só, o 6% do galego en todo o medio segundo denuncia da Asociación de Medios en Galego (AMEGA).
O reparto destas cantidades emana dunha resolución de 15 de outubro do ano 2015 da Secretaría Xeral de Medios. A resolución resolve a convocatoria de 7 de marzo do mesmo ano, que establecía as bases reguladoras para a concesión de axudas económicas en réxime de concorrencia non competitiva, nas que aparece a finalidade das mesmas, nin o criterio para a súa adxudicación nin concorrencia competitiva algunha.
Por iso, Mónica Fernández presentou unha Proposición non de lei para o seu debate no Pleno do Parlamento de Galicia, para instar á Xunta a:
1. Promover un Proxecto de Lei que regule a publicidade institucional.
2. Outorgar equitativamente as subvencións aos medios polo uso do galego.
Tags: linguaMónica Fernández
Next story CERNA chama a participar na asemblea de En Marea do 15M
Previous story Co Plan Estratéxico Galicia 2015-2020 o PP persevera na destrución do noso País